SK Úradný vestník Európskej únie C 99/12

Poskytovanie pravidelných leteckých dopravných služieb

Výzva na predkladanie ponúk, ktorú uverejnil Island podľa článku 4 ods. 1 písm. d) právneho predpisu uvedeného v bode 64a v prílohe XIII k Dohode o EHP (nariadenie Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva), na poskytovanie pravidelných leteckých dopravných služieb na tejto trase: Vestmannaeyjar-Reykjavík a späť

(Text s významom pre EHP)

(2007/C 99/14)

1. Úvod: Podľa článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML), sa Island rozhodol od 1. novembra 2007 uložiť záväzky služby vo verejnom záujme vo veci pravidelných leteckých služieb, ako bolo uverejnené 3. mája 2007 v Úradnom vestníku Európskej únie č. C 99 a Dodatku EHP č. 21 na tejto trase:

Vestmannaeyjar-Reykjavík a späť

Keďže žiadny letecký dopravca neinformoval islandské ministerstvo komunikácií, že začal poskytovať alebo sa chystá poskytovať pravidelné letecké dopravné služby 4 týždne pred plánovaným nadobudnutím platnosti zmluvy na uvedenú trasu, s účinnosťou od 1. novembra 2007, v súlade so záväzkom poskytovať služby vo verejnom záujme uloženým na uvedenej trase, bez požadovania finančnej náhrady alebo ochrany na trhu, Island sa rozhodol podľa postupu stanoveného v článku 4 ods. 1 písm. d) rovnakého nariadenia, obmedziť prístup iba na jedného leteckého dopravcu na tejto trase a po výzve na predloženie ponúk udeliť právo na prevádzku tejto leteckej trasy na obdobie dvoch rokov a dvoch mesiacov s účinnosťou od 1. novembra 2007.

2. Cieľ výzvy na predkladanie ponúk: Cieľom výzvy na predkladanie ponúk je zaobstarať pravidelné letecké dopravné služby, s účinnosťou od 1. novembra 2007, na tejto trase:

Vestmannaeyjar-Reykjavík a späť

v súlade s uloženými záväzkami služby vo verejnom záujme uverejnenými v Úradnom vestníku Európskej únie č. C 99.

3. Oprávnenie k predloženiu ponuky: Predložiť ponuku sú oprávnení všetci leteckí prepravcovia s platnou licenciou na prevádzku podľa nariadenia Rady (EHS) č. 2407/92 z 23. júla 1992 o licenciách leteckých prepravcov (http://europa.eu.int/eur-lex/lex/LexUriServ/LexUriServ.do?uri=CELEX:31992R2408:EN:HTML).

4. Postup verejného obstarávania: Táto výzva na predkladanie ponúk podlieha ustanoveniam pododsekov d) – i) článku 4 ods. 1 nariadenia Rady (EHS) č. 2408/92.

Štátne obchodné centrum, ktoré koná v mene islandskej správy ciest, si vyhradzuje právo odmietnuť všetky ponuky. Oneskorené ponuky a ponuky, ktoré nebudú v súlade s touto výzvou na predkladanie ponúk, budú zamietnuté.

Štátne obchodné centrum, ktoré koná v mene islandskej správy ciest, si vyhradzuje právo na ďalšie rokovania, ak všetky predložené ponuky budú nesprávne, alebo ak po skončení lehoty na prijímanie ponúk sa ukáže, že ponuku predložil iba jeden uchádzač alebo že nebola predložená žiadna ponuka. Takéto rokovania sú v súlade s uloženými záväzkami služby vo verejnom záujme a bez vykonania podstatných zmien v pôvodných podmienkach výberového konania.

Ponuky sa predkladajú v islandskom alebo anglickom jazyku.

Ponuka je pre uchádzača záväzná až do pridelenia zákazky. Ponuka však zostane platná najviac 12 týždňov po otvorení ponúk.

5. Pridelenie zákazky: Zákazka bude pridelená tomu uchádzačovi, ktorý predloží ponuku, v ktorej je uvedená najnižšia suma náhrady na obdobie od 1. novembra 2007 do 31. decembra 2009.

6. Dokumentácia verejného obstarávania: Úplnú dokumentáciu výzvy na predkladanie ponúk, ktorá obsahuje uloženie záväzkov služby vo verejnom záujme, konkrétne pravidlá týkajúce sa výzvy na predkladanie ponúk (Islandský právny predpis č. 65/1993 o vykonávaní výzvy na predkladanie ponúk v spojení so záväzkami služby vo verejnom záujme pri uplatňovaní článku 4 nariadenia Rady (EHS) č. 2408/92), je možné získať na tejto adrese:

Ríkiskaup (the State Trading Centre)

Borgartúni 7,

IS-105 Reykjavik

Tel: (354) 530 14 00

Fax: (354) 530 14 14

E-mail: utbod@rikiskaup.is

Cena dokumentácie je 3 500 ISK.

Uchádzači si môžu takisto stiahnuť podklady k verejnému obstarávaniu zadarmo z webovej stránky štátneho obchodného centra (www.rikiskaup.is).

7. Finančná náhrada a úprava cien: Vo všetkých ponukách sa uvádza výška náhrady v islandských korunách (ISK) za jeden spiatočný let na uvedenej trase, v súlade s náhradou požadovanou za poskytovanie danej služby počas dvoch rokov a dvoch mesiacov od plánovaného dátumu začatia, 1. novembra 2007. Ponuky sa odvíjajú od úrovne cien v deň otvárania ponúk. Takisto sa musí uviesť prevádzkový rozpočet na obdobie dvanástich mesiacov. Tieto informácie sa uvedú vo formáte stanovenom v dokumentácii verejného obstarávania spolu s informáciami požadovanými v tejto dokumentácii.

Úprava cien

Všetky sumy náhrady budú vychádzať z úrovne cien v deň otvárania ponúk.

Suma náhrady za každý spiatočný let v deň otvárania ponúk bude upravená 1. januára 2008 a upravená suma náhrady bude platná počas obdobia od 1. januára 2008 do 31. decembra 2008. Suma náhrady za obdobie od 1. januára 2009 do 31. decembra 2009 bude upravená na začiatku obdobia. Úprava sa vykoná v súlade s týmto indexom:

1 % zmena v cene pohonných hmôt pre JET A-1 vedie k zmene sumy náhrady vo výške 0,2 %

1 % zmena v indexe spotrebiteľských cien vedie k zmene sumy náhrady vo výške 0,8 %

Prevádzkovateľ môže požiadať o revíziu cien leteniek v súlade so zmenami v uvedenom indexe, ale nie častejšie ako každých 6 mesiacov.

Prevádzkovateľ si ponechá všetky príjmy získané z prevádzkovania služieb a je plne zodpovedný za vzniknuté výdavky. Opätovné rokovanie je však možné uplatniť v súlade so vzorovou zmluvou v prípade podstatných a nepredvídateľných zmien v podmienkach, na ktorých je zmluva založená.

8. Cestovné: Predložené ponuky musia špecifikovať cenu leteniek a ich podmienky. Cestovné je v súlade so záväzkami služby vo verejnom záujme uverejnenými v Úradnom vestníku Európskej únie č. C 99.

9. Trvanie, zmena a doplnenie a ukončenie zmluvy: Platnosť zmluvy sa začína 1. novembra 2007 a končí 31. decembra 2009.

Preskúmanie plnenia zmluvy sa uskutočňuje po dohode s dopravcom v priebehu posledných 6 týždňov zmluvného obdobia.

Zmluvu nie je možné upraviť v prípade, že zmeny nie sú v súlade so záväzkami služby vo verejnom záujme. Akékoľvek úpravy zmluvy sa zaznamenajú v prílohe k tejto zmluve.

Zmluvu môže ukončiť aj dopravca aj nákupca iba na základe šesťmesačnej výpovednej lehoty.

10. Porušenie/vypovedanie zmluvy: V prípade, že jedna strana vážne poruší zmluvu, druhá strana ju môže s okamžitou platnosťou vypovedať.

Letecký dopravca plní všetky záväzky vyplývajúce zo zmluvy v súlade so záväzkami služby vo verejnom záujme uverejnenými v Úradnom vestníku Európskej únie č. C 99 a v dokumentácii verejného obstarávania. V prípade neplnenia týchto záväzkov môže islandská správa ciest v súvislosti s neplnením záväzkov pozastaviť platby.

Islandská správa ciest môže v prípade vážneho porušenia zmluvy alebo v prípade, že je dopravca v platobnej neschopnosti alebo v konkurznom konaní, zmluvu s okamžitou platnosťou vypovedať.

Islandská správa ciest môže v prípade, že bola licencia dopravcovi odobratá alebo jej platnosť nebola predĺžená, zmluvu s okamžitou platnosťou vypovedať.

Nezávisle od akejkoľvek žaloby na náhradu škody, vedie akékoľvek prerušenie plnenia služieb vyplývajúcich zo zmluvy, ktoré je možné priamo pripísať prevádzkovateľovi, k zníženiu sumy finančnej náhrady v súlade s počtom zrušených letov, ak počet zrušených letov prekročí 1 % plánovaného počtu letov.

11. Letecké kódy: Lety nemôžu mať žiadne iné letecké kódy ako sú vlastné kódy uchádzača a nemôžu byť súčasťou žiadnej dohody o zdieľaní kódov.

12. Predkladanie ponúk: Ponuky sa musia zaslať doporučeným listom s doručenkou, v takomto prípade sa za dôkaz o predložení ponuky považuje poštová pečiatka, alebo doručiť osobne do štátneho obchodného centra najneskôr do 11. júna 2007 (11:00 hod.), kde sa 11. júna 2007 (11:00 hod.) otvoria za prítomnosti tých uchádzačov, ktorí požiadali o prítomnosť na otváraní ponúk. Ponuky predložené neskôr ako 11. júna 2007 (11:00 hod.) sa neotvoria.

Predkladané ponuky musia byť zaslané v zapečatenej obálke na túto adresu:

Ríkiskaup (The State Trading Centre)

Borgartúni 7,

IS-105 Reykjavik

Tel: (354) 530 14 00

Fax: (354) 530 14 14

Na obálkach s ponukami je potrebné uviesť toto:

Ríkiskaup (The State Trading Centre)

Tenders No. 14148

Áætlunarflug til Vestmannaeyja 2007-2009

(Na obálkach je potrebné uviesť meno uchádzača)

13. Platnosť výzvy na predkladanie ponúk: Táto výzva je platná iba v prípade, že žiadny dopravca EHP (1) neinformuje ministerstvo komunikácií 4 týždne alebo viac pred plánovaným nadobudnutím platnosti zmluvy o tom, že začne pravidelnú leteckú prepravu podľa záväzkov služby vo verejnom záujme na uvedenej trase bez toho, aby požiadal o finančnú podporu alebo ochranu trhu.

(1) Dopravca EHP znamená leteckého dopravcu Spoločenstva alebo leteckého dopravcu s platnou licenciou na prevádzku, ktorú udelil štát EZVO, zmluvná strana Dohody o EHP, v súlade s právnym predpisom uvedeným v bode 66b v prílohe XIII k Dohode o EHP (nariadenie Rady (EHS) č. 2407/92 o licenciách leteckých dopravcov).